google/wiki40b huggingface dataset:
Söldeni vald

Geograafia

Vald on pindalalt suurim riigis. Rahvaarvu paisutavad turistid, kellest 15 000 on võimalik majutada. Turistide ööbimistega üle 2 miljoni aastas on vald Austria turismisihtkohana Viini ja Salzburgi järel alles kolmas. Sölden on kaotanud natuke oma endisest väikeküla võlust, kuid viimastel aastatel on paranenud muud vaatamisväärsused.
Peamine küla Sölden on 1368 m kõrgusel üle merepinna ja ülemises külas Hochsöldenis (2090 m) on 5 neljatärnihotelli. Kõrgeim tipp on Wildspitze (3768 m), mis on Großglockneri järel kõrguselt teine mägi Austrias.
Ötztali liustikumaantee on kõrguselt teine sillutatud tee Euroopas. See on ligipääsutee Söldenist Rettenbachi liustikule ja Tiefenbachferneri liustikele Ötztali Alpides.

Asustus

Tänapäeva Söldeni lähedalt leitud algelised tööriistad annavad aimu, et piirkond on olnud asustatud tuhandeid aastaid. Ötzi, kuulus hästisäilinud muumia mehest, kes elas ajavahemikus 3400 kuni 3100 eKr, leiti Ötztali Alpidest Söldeni lähedalt. Tänapäeval tuntud Sölden kasvas välja 20 ehitisest 13. sajandil. Üks nendest ehitistest, mis on siiani alles, on Berghof. Ehitist Berghofi paigas on esmakordselt mainitud 1370. aastal. 1588. aastal on Berghofi loetletud St. Petersbergi lossi ürikus kui üht algset talukohta. Maja kasutatakse nüüd külaliste majutamiseks.
Fotodiood

Fotodiood on pooljuhtdiood, mille elektrilised omadused sõltuvad tema pn-siirdele (või pin-siirdele) langevast nähtavast valgusest, samuti ultraviolett- või infrapunakiirgusest. Sisefotoefekti toimel tekitab valgus siirdes elektromotoorjõu, mida olenevalt dioodi ühendusviisist saab kasutada elektrivoolu tekitamiseks või siirde elektrijuhtivuse muutmiseks.

Tööpõhimõte

Fotodiood on ehitatud nii, et tema pn-siire oleks keskkonnast langevale valgusele avatud. Pn-siirdele langevad valgusosakesed, footonid, tekitavad vabade laengukandjate paare (augud ja elektronid), mis siirde elektrivälja toimel pn-siirde läbivad ja dioodi viikudele tekib potentsiaalide vahe, mida nimetatakse fotoelektromotoorjõuks.

Fotogalvaaniline režiim

Kui dioodiga ühendatud koormustakistus on suur (tühijooksurežiim), ei sõltu dioodi genereeritav pinge kuigivõrd valgustustihedusest. Koormuse suurendamisel (koormustakistuse vähendamisel) hakkab pinge langema ja vool tugevnema, kuni saavutab lühise korral suurima väärtuse. Koormustakistus (tööpunkt pinge-voolu tunnusjoonel) valitakse sellise vahepealse väärtusega, et koormusel eralduks maksimaalne võimsus.

Vastupingerežiim

Selles režiimis on dioodile rakendatud välisest toiteallikast vastupinge. Valguse mõjul kujunev fotovool läbib dioodi ka vastassuunas, olles võrdelises seoses talle langeva valguse hulgaga, ka reageerib diood valgusele väga kiiresti. Vastupingerežiimis töötavad fotodioodid näiteks fototajuritena pildisensorites, samuti informatsiooni vastuvõtjana näiteks teleri juhtpuldis.
Ä

Eesti keel

Eesti keeles märgib see täht illabiaalset madalat eesvokaali.
Eesti tähestikus on see täht õ- ja ö-tähe vahel. See on tähestiku 25. täht, võõrtähtedega 28. täht.
HTML-kood Ä jaoks on &Auml; või &#196;. Viketähe ä kood on &auml; või &#228;.
Suurtähe Ä Unicode'i kood U+00C4, väiketähe ä oma U+00E4. MS-DOS-is on Ä kood 142 ja ä oma 132. Windows-1252-s vastab suurtähele kood 196 ja väiketähele kood 228.
Telegraafisõnumite korral asendatakse ä-täht tähekombinatsiooniga "AE". Arvuti ja vanemate mobiiltelefonide kasutajad asendavad ä-tähte numbriga 2, sümboliga @, märgikombinatsiooniga a" või mõnel muul viisil.
Kantreküla

Kantreküla on Viljandi linnaosa.
Algselt oli Kantreküla alevik Viljandi linna servas. Kantreküla kujunes 1860. aastatel. Kantreküla on nime saanud selle järgi, et küla asus kirikukõisa maadel ning kanter (ka kantor) oli kirikumuusik.
1919. aastal liideti Kantreküla Viljandi linnaga ja 1921. aastal ühendati linna elektrivõrguga.
Linnaosas asub Viljandi raudteejaam.
New Mexico

Rahvastik

2012. aastal elas New Mexicos 2 085 538 inimest.
Roman Lutoškin

Sõudmine

Sportima hakkas 1978 Pärnu Dünamos Mati Villsaare õpilasena, hiljem on teda juhendanud ka Mihkel Leppik ja Matti Killing.
176 cm, 75 kg.

Treenerina

Tegutsenud a-st 1996 Pärnu Kalevi SK-s sõudetreenerina (6. kutsetase, 2006). A-st 2009 olnud Eesti noortekoondise projektijuht, juhendanud ka noortekoondise paatkondi. Õpilasi: Kaisa Pajusalu, Alvar Räägel, Helen Tinkus. 
Sõudeliidu parim noorteteener 2015–16.

Isiklikku

Poeg Tiit Lutoškin (10. VI 1984) on saanud noorte MM-il 2001 paarisaerulisel kahepaadil 13. koha ning tulnud 1999–2001 6 korral Eesti noortemeistriks.
Poeg Siim Lutoškin (12. XII 1988) on saanud noorte MM-il 2002 roolijaga kahepaadil roolijana 5., 2005 paarisaerulisel neljapaadil 19. ja 2006 paarisaerulisel kahepaadil 14. koha ning tulnud 2001–06 6 korral Eesti noortemeistriks.
Boris Jaanikosk

Boris Jaanikosk (sünninimega Boris Jankovski, hiljem Boris Borissoff; 16. juuni (ukj) 1897 – 1. juuni 1976) oli Eesti filminäitleja, filmirežissöör; Eesti filmikunsti pioneere.
Ta mängis 1929. aastal filmis "Jüri Rumm" peaosa.
Adria

Ajalugu

Adria oli venetite asutatud linn, mis läks 6. sajandil eKr etruskide kontrolli alla. Etruskid ehitasid linna kanalid ja sadama. Hiljem rajasid linna Aíginast pärit kreeklased ja 4. sajandi alguses eKr Sürakuusa türann Dionysios I oma koloonia. 2. sajandil eKr sai Adriast Rooma munitsiipium. Roomlaste valitsusajal kaotas linn oma tähtsuse ja jäi jõesetete ladestumise tõttu üha kaugemale merest.
Supralitoraal

Supralitoraal ehk prits(m)ete vöönd on maailmamere bentaali ökoloogiline sügavusvöönd, litoraali üks kolmest põhivööndist (teised on eulitoraal ja sublitoraal).
Supralitoraal on vöönd, mis ulatub tõusuvee kõrgeimast piirist kuni pritsmete ülempiirini.
SEAT León

SEAT Leon ST

SEAT León ST on SEAT-i sõiduauto, keskklassi universaal. See versioon tehti vaid 3. põlvkonnast, varem seda valikus polnud. Selle pakiruum mahutab tavaolekus 587 liitrit, tagaistmete allaklappimisel suureneb see 1470 liitrini. 1,6-liitrine diiselmootor (105 hj) kulutab 3,8 liitrit kütust sajale kilomeetrile.

SEAT Leon Cupra

SEAT León Cupra on SEAT-i sõiduauto, SEAT Leóni sportlik 3- või 5-ukseline luukpära. Seda on toodetud 3 põlvkonda.
1. põlvkonnal on 1,8-liitrine turbomootor, mille võimsus on 154 kW. Hiljem tuli 165 kW versioon.
3. põlvkonnal on 2-liitrine R4-bensiinimootor võimsusega 265 või 280 hobujõudu (võimsaim SEAT kogu automargi ajaloos) ehk vastavalt 50 ja 35 hobujõudu rohkem kui Volkswagen Golf GTI-l. Lisavõimsus tuleb turborõhu suurendamisest. Cupra 280 kiirendab 0–100 km/h 6 sekundiga, teine 5,9 sekundiga (0,5 ja 0,6 vähem kui GTI-l). Võimsamal mootoril on 350 nm pöördemomenti. Kütusekulu on 6,6 l/100 km ja CO₂ pääst 154 g/km. Cupra 280 kaalub 1,4 tonni. Erinevalt tavamudelist on Cupral madalam vedrustus ja häälekam väljalase. Saadaval on 3 sõidurežiimi: Comfort, Sport ja Cupra. Parandatud on Cupra-versiooni – auto ei ole enam liiga jäik. Kuid siiski on seadistusvõimalusi vähem kui Ford Focus ST-l ja Renault Megane RS 265-l. Varsti tuleb ka veel kiirem Cupra R. Põhikonkurent on (lisaks Megane'ile ja Golfile) on Ford Focus ST, mis on nõrgema mootoriga, aga odavam ja paremate sõiduomadustega.
1960. aasta NSV Liidu meistrivõistlused vehklemises

1960. aasta  NSV Liidu meistrivõistlused vehklemises  toimusid  1.–10. juulil Saraatovis.
Pļavnieki

Pļavnieki on asum Lätis, Riia linna Latgale eeslinna  osa pindalaga 2,985 km².  Asub Šķirotavast põhjas, Dārzciemsist idas ja Dreiliņist lõunas. 48 167 elanikku (2010). 
Pļavnieki liideti Riia linnaga aastal 1974. Kaheksakümnendatel hakati sealsetele põldudele paneelelamuid ehitama. Algselt kavandati asumisse korterid 60 000 elaniku jaoks.  Asumi keskosas on kolm 18 korruselist maja, kus said elada esimese peale Läti iseseisvumist valitud Seimi saadikud, sestap kutsutakse neid rahvasuus "saadikumajadeks".
Plasmodium falciparum-malaaria

Sümptomaatika

Peiteaeg on vähemalt 1 nädal, tavaliselt kaks kuni neli nädalat ja haruharva üle aasta.
Malaariale iseloomulik sümptom on punaliblede lagunemisest põhjustatud külmavärinatega hoogudena esinev palavik. Kõrge palavik kestab paar tundi ning sellele järgneb higistamine ja palaviku kiire langus. Palavikuhood võivad kindla intervalliga korduda. Lisaks palavikule ja külmavärinatele võib esineda erütrotsüütide lüüsil vabanevate tsütokiinide toimel ka pea- ja lihasevalusid, iiveldust, oksendamist, kõhuvalusid ning kõhulahtisust.
Maks ja põrn suurenevad, kujuneb kehvveresus. Raskematel juhtudel tekivad teadvusehäired kuni koomani. Plasmodium falciparum-malaaria võib komplitseeruda juba mõne tunniga, seetõttu tuleks raviga kohe algust teha. Õigeaegse ravita võib Plasmodium falciparum-malaaria põhjustada surma.
Tõhusaks ravimiks peetakse meflokviini.

Raske malaaria

Raskekujulist Plasmodium falciparum-malaariat tuvastatakse kliiniliste või laboratoorsete tõendusmaterjalide alusel, mis näitavad elutähtsate elundite düsfunktsionaalsust. Enamik raske malaaria surmajuhtumitest põhjustab just P. falciparum-nakkus.
Raske malaaria kliinilised haigusnähud võivad lastel ja täiskasvanutel olla erinevad. HI-viiruse kandjad on raskele malaariavormile vastuvõtlikumad.

Neerupuudulikkus

Plasmodium falciparum-malaaria korral tekkida võiva akuutse neerupuudulikkuse mehhanismi käesoleval ajal ei tunta. On pakutud mitmeid hüpoteese nagu nakatunud erütrotsüütide lõhkemine, immuunsüsteemi vahendatud patoloogia, vedelikukaotus, vedelikupeetus, glomerulonephritis proliferativa jt.

Kopsude kahjustused

Vedelike suurenenud manustamine, hapnikumürgistus ja mitmed seni tundmata tegurid kutsuda esile kopsuödeemi ja täiskasvanu respiratoorse distressi sündroomi.
Mitmete uurijate arvates võib hüpotalamus nakkustekitajate toimel sünteesida ja vabastada antidiureetilist hormooni ja see võib esile kutsuda vedelikupeetuse.

Epidemioloogia

Maailma Terviseorganisatsiooni hinnangutel esines aastal 2001 396 miljonit inimmalaariajuhtu ja 1,1 miljonit malaariasurma (2003. aasta raport).
2002 esines 515 miljonit Plasmodium falciparum-malaariajuhtu, 70% neist Aafrikas (Snow jt, 2005).

Ravi

Plasmodium falciparum-malaaria ravi võib piirkonniti erineda. Kagu-Aasia piirkonna maalariajuhtumid on näidanud, et sealsed P.falciparum parasiidid võivad olla resistentsed nii klorokviini, sulfadoksiini, pürimetamiini, kiniini ja meflokviini ning artemisiini suhtes.

Erakorraline ravi

Raske ja tüsistustega (parasiteemia < 5%) Plasmodium falciparum-malaaria korral alustatakse ruttu infusioonravi kiniin-hüdrokloriidi glükoosilahusega, ravi kestus on 7–10 päeva ja seda kombineeritakse doksütsükliiniga (alla 8-aastastel lastel ja rasedatel klindamütsiiniga).
Võimalikult kiiresti soovitatakse üle minna peroraalsele ravile: suukaudse kiniin-hüdrokloriidi ja doksütsükliiniga (alla 8-aastastel lastel ja rasedatel klindamütsiiniga).
Alternatiivsete ravimitena kasutatakse ka artemisiniiniderivaate, proguaniili ja meflokviini.
Jäämägi

Jäämägi on mere pinnal triiviv liustiku küljest lahti murdunud suur jäätükk.
Jäämäed triivivad peamiselt Atlandi ookeani põhjaosas ning Antarktise ümbruses. Atlandi põhjaosa jäämägedest 90% on pärit Gröönimaad katvast jääkilbist. Suur osa Antarktise jäämägedest on lahti murdunud šelfiliustike küljest.
Jäämäed koosnevad magedast liustikujääst. Hunnikuisse kokku lükatud rüsijääd ei loeta jäämägede hulka kuuluvaks. Jäätüki läbimõõt peaks ületama 20–25  m, et teda jäämäeks nimetataks.
Mageveejää tihedus on 920 kg/m³, seevastu merevee tihedus on 1025 kg/m³. Seetõttu on umbes 9/10 jäämäest allpool veepinda. Jäämäe veepealse osa kuju järgi on raske määrata jäämäe veealuse osa kuju, sealhulgas seda, kui sügavale ta ulatub.
Suurimate jäämägede läbimõõt võib ulatuda mitmesaja kilomeetrini. Teadaolevatest suurim jäämagi eraldus 2000. aastal Antarktikas Rossi šelfiliustikust ja sai nime B15, kus B tähendab eraldumist 90. läänepikkuskraadist lääne poolt. Selle esialgne pindala oli 11 000 km². Novembris 2002 murdus ta kaheks, aga suurem tükk B15-A oli maailma suurim jäämägi kuni 27. oktoobrini 2005, mil ta madalikule jooksis ja mitmeks tükiks murdus.
Kõrgeim teadaolev jäämägi on olnud 168 m kõrge. Umbes nii kõrge on 55-korruseline pilvelõhkuja.
Jäämäe sisetemperatuur on samasugune kui liustikes, kus ta moodustus: –15...–20 °C.
Jäämäe liikumiskiirus oleneb tuulest ja hoovustest, kuid keskmiselt arvatakse jäämäe kiiruseks 17 km ööpäevas.
Ranniku lähedal võivad jäämäed vahel olla ka merepõhjaga ühenduses. Mõnd niisugust jäämäge on ekslikult saareks peetud ja kaardistatud.
Kui jäämägi sulab, siis teeb ta kihisevat häält. See hääl tekib jää sisse lõksu jäänud õhumullide vabanemisel. Mullid sisaldavad esialgu pehmes lumes olnud õhku, aga kui sellele lumele üha uued kihid peale sadasid, siis tihenesid alumised lumekihid lõpuks jääks ja õhk on mullides tugeva surve all.
Mõnikord korraldatakse tasase pinnaga jäämäele retk, kus inimesed löövad jäämäele laagri üles. See on väga ohtlik. Jäämäe veealune osa sulab nullilähedasel temperatuuril kiiremini kui veepealne osa, see võib jäämäe raskuskeset muuta ja jäämägi võib igasuguse hoiatuseta kummuli pöörduda.
Ene Aigro

Ene Aigro (kuni 1981 Laanes; sündinud 17. jaanuar 1960 Viljandis) on suusataja, treener, murdmaa- ja laskesuusakohtunik ja spordipedagoog.
Ene Aigro lõpetas 1978. aastal C. R. Jakobsoni nim Viljandi 1. keskkooli ja 1982. aastal Tartu Riikliku Ülikooli kehakultuuriteaduskonna. Sportimist alustas ta 6. klassis treener Urve Bergmani õpilasena.
Ene Aigro õpilane on olnud Andrus Veerpalu.
Lauri Schmidt

Lauri Schmidt (26. september 1946 Tartu – 30. november 2012 München) oli eesti veemootorisportlane ja Eesti NSV riigitegelane.
Lõpetas 1967 raudbetoonkonstruktsioonide erialal Tallinna Ehitustehnikumi ja 1975 ehitusökonoomika erialal TPI.  
Ta oli Tartu Ehitustrusti juhataja ja Eesti NSV ehitusminister (19. detsembrist 1984 kuni 17. juunini 1987). 
Ta võistles aastatel 1987–1991 glisseritel, tuli 7 korda Eesti meistriks ja püstitas 2 Eesti rekordit. NSV Liidu meistrivõistlustelt võitis ta 5 hõbemedalit.  
Aastatel 1987–1991 oli ta Eesti veemotoföderatsiooni esimees ning seejärel aastatel 1991–1999 Eesti Veemoto Liidu president.
Robootika kolm põhiseadust

Robootika kolm põhiseadust on reeglid, mille mõtles välja ulmekirjanik Isaac Asimov. Reeglid ilmusid esmakordselt 1942. aastal Asimovi lühijutus "Runaround". Need kolm reeglit on järgmised:
1. Robot ei tohi oma tegevuse ega tegevusetusega inimesele kahju teha.

2. Robot peab alluma inimese antud käsule, kui see ei lähe vastuollu esimese seadusega.

3. Robot peab kaitsma oma olemasolu, kuni see ei ole vastuolus esimese või teise seadusega.
Peale nende kolme seaduse mõtles Asimov hiljem välja ka nullseaduse, mis on järgmine:
0. Robot ei tohi oma tegevuse või tegevusetusega inimkonnale kahju teha.
Need seadused esinesid mitmes Isaac Asimovi raamatus ning neid on ka hiljem kasutatud paljudes raamatutes, filmides ja mujal.
Tallinna tänav (Tallinn)

Tallinna tänav on tänav Tallinnas Nõmme linnaosas Rahumäe asumis. Tallinna tänav on Risti tänavalt algav idakirde-lääneedela suunaline ligikaudu 355 meetri pikkune umbtänav. Tallinna tänav on paralleelne Pärnu maanteega.
Tallinna tänav sai oma nime 1937. aastal. Tol ajal oli Nõmme iseseisev linn. Tänav sai nime selle järgi, et see rajati Tallinna ja Nõmme piiri lähedale.
Märtsipommitamise ajal 1944. aastal hävis kolm Tallinna tänava maja ja veel kaks maja said tõsiselt kannatada.
Rudolf Mannov

Rudolf Mannov (30. oktoober 1922 Harjumaa – 19. august 2004) oli Eesti NSV majandijuht.
Aastatel 1941–1947 oli Nõukogude Armees. Teenis algul Udmurdi ANSV-s Jakšur-Bodjas 134. ehituspataljonis, seejärel Eesti korpuse 23. laskurpolgus.
1947. aastal võttis osa kolhooside asutamisest. 1949. aastast Harjumaal kolhoosi "Nõukogude Eesti" juhatuse esimees. Aastatel 1951–1989 oli ta Harju rajooni "Rahva Võidu" kolhoosi
juhatuse esimees.
Ta oli NSV Liidu Ülemnõukogu VI koosseisu saadik ning Eesti NSV Ülemnõukogu IX, X ja XI koosseisu saadik.
Ta on maetud Jüri kirikuaeda.
Bernhard Caspar Otto von Stackelberg

Parun Bernhard Caspar Otto von Stackelberg (28. veebruar (vkj 16. veebruar) 1841 Pärnu – 8. august (vkj 27. juuli) 1898 Hermani mõis) oli Liivimaa mõisnik. 
Bernhard Caspar Otto von Stackelberg sündis Adavere, Imavere, Hermani ja Võrevere mõisniku Otto Karl Hermann von Stackelbergi ja Julie Hedwig von Stackelbergi (sünd. von Ditmar) pojana.
Ta päris isalt Adavere, Imavere, Hermani ja Võrevere mõisa.
1876. aastal müüs ta Adavere mõisa Nikolai Karl Otto von Wahlile ning 1897. aastal müüs ta Imavere ja Võrevere mõisa Alexander Oskar von Strykile, kes kinkis selle oma väimehele Eugen von Pistohlkorsile.
Nende mõisate müümise järel kolis Stackelberg Hermani mõisa, kus ta ka 1898. aastal suri. Ta maeti perekonnakalmistule Adaveres.

Rahvapärimusi

Rahvajuttude järgi olnud parun kõva naistemees, kes pidanud palju armukesi. Kui neist tüdinud, siis pannud mõnele mõisaametnikule mehele. Stackelberg korraldanud mõisa juures jaanipidusid ja lasknud naistel üle lõkke hüpata. Kelle seelik kõige kõrgemale tõusnud, see saanud kingituseks siidrätiku.
Kord jäänud mustlased Imavere mõisa maadele laagrisse. Stackelberg nõudis seepeale, et laagri omavolilise püstitamise eest peavad mustlased tema nähes sugu tegema.
Stackelberg olnud lihtne mees, kes saanud hästi talupoegadega läbi, ning käinud nende pidudel ja pulmades.
Paruni matusepäeval möllas kohutav äiksesetorm ning vihmasadu, millist ka vanemad inimesed polnud näinud. Selle peale olid inimesed öelnud, et nüüd hull parun sõitis tulise tõllaga põrgusse.
Lycodonomorphus

Levila

Neid madusid võib kohata Aafrikas.
Carole King

Carole Joan King (sündinud 9. veebruaril 1942 New Yorgis Manhattanil) on USA laulja ja paljude tuntud laulude autor.
1990. aastal lisati ta koos abikaasa Gerry Goffiniga Rock'n'rolli Kuulsuste Halli.
Enne lauljakarjääri algust kirjutas Carole King kahasse Goffiniga palju edetabeleid vallutanud laule. Näiteks tüdrukutebänd The Shirelles laulis tuntuks laulu "Will You Love Me Tomorrow", Bobby Vee laulu "Take Good Care of My Baby", Little Eva loo "The Loco-Motion". Ühtekokku kirjutasid nad ligi 100 edetabelihitti.
Kesk tänav (Põlva)

Kesk tänav on tänav Põlvas.
Kesk tänaval asuvad Põlva turg, Põlva Maarja kirik, Põlva Keskraamatukogu, Põlva Kultuuri- ja Huvikeskus, Põlva Kool.
Lõuna-Luangwa rahvuspark

Lõuna-Luangwa rahvuspark on rahvuspark Sambias.
Rahvuspargi pindala on 9050 km².
Peamine inimasustus on rahvuspargi idaservas Mfuwes, kus asub ka rahvusvaheline lennujaam.

Asukoht

Rahvuspark asub Sambia idaosas Luangwa jõe orus. Selle geograafilised koordinaadid on 13° 0′ S, 31° 30′ E.
Läänes ja loodes piirneb rahvuspark Muchinga kaljuseinaga, idas ja lõunas on piiriks Luangwa jõgi. Ida poole jõe suunas reljeef langeb. Rahvuspargi lääneosa jääb Põhja- ja Keskprovintsi alale, jõe idakallas on Idaprovintsis. Sissepääs rahvusparki on ainult ida pool.

Ajalugu

Aastal 1938 loodi Luangwa jõe orus ulukikaitseala, mis oli algselt mõeldud 1904. aastal avastatud endeemse rodeesia kaelkirjaku kaitseks.
Rahvuspark asutati 1972. aastal.

Elustik

Rahvuspargi loomastik on väga rikkalik. Nähtud on rohkem kui saja imetajaliigi esindajaid ja üle 470 liigi linde. Lõuna-Luangwa rahvuspargis elab rodeesia kaelkirjakuid, elevante, kahvripühvleid, leoparde, impalasid, vesivohlusid, võsapukke, pukusid. Viimast esineb väljaspool Sambiat harva. Luangwa jões elab rohkelt krokodille ja jõehobusid.
See on üks Aafrika populaarsemaid jalgsisafarisid korraldavaid rahvusparke.
Park hõlmab kaht ökoregiooni. Mõlemad on puistusavannid. Nõlva kõrgemas osas domineerib miombopuu, orupõhjas aga mopaanipuu. Mopaanipuu talub hästi oru põhjas esinevaid kõrgemaid temperatuure ja sademetenappust. Kohati on miombo- ja mopaanipuude vahel ka ahvileivapuid. Puudesalud vahelduvad avarate rohumaadega; tänu sellele esineb kõrvuti rikkalikult nii rohtu söövaid sebrasid kui ka lehti näksivaid kaelkirjakuid. Jõe ääres on kohati lammialad, kus jõehobud öösiti söömas käivad. Vette sattunud jõehobusõnnik on toiduks kaladele, keda omakorda söövad krokodillid.
Luangwa org saab kaugemal läänes kokku Lunsemfwa jõe oruga. Jõe orus elavad muu hulgas endeemsed või peaaegu endeemsed sinignuud ja sebrad Equus quagga crawshayi. Org moodustab inimeste liikumisele omamoodi loodusliku tõkke, sest seda ei ületa ükski tee, ning tõenäoliselt tänu sellele on ka looduslik mitmekesisus paremini säilinud.
Salaküttimise järele valvatakse hoolega. Sellegipoolest hävitati 1987. aastaks kogu rahvuspargi teravmokk-ninasarviku populatsioon ja ka elevantide populatsioon kannatab salaküttimise tagajärjel.
Õru raamatukogu

Õru raamatukogu on Valga valla rahvaraamatukogu. Aastast 2018 tegutseb Valga Keskraamatukogu haruraamatukoguna. Raamatukogu aadress on: Õru alevik 46-1, 67101 Valga vald, Valga maakond.

Ajalugu

Õru raamatukogu on asunud eri aegadel erinevates hoonetes. Raamatukogu avamisel 1. detsembril 1944 paikneti Õruste külas ühes majas koos Õru algkooli ja rahvamajaga. 1952. aastal kolis raamatukogu suurematesse ruumidesse – Laatre külanõukoguga samasse majja. 1963. aastal kolis raamatukogu Valga sovhoosi keskusse (praegusse Õru alevikku). 1990. aastal koliti vastvalminud maja 4-toalisse korterisse.
Raamatukogu kolis praegustesse ruumidesse 2005. aasta veebruaris. Uuteks ruumideks ehitati ümber 3- ja 4-toaline korter. Raamatukogu sai oma käsutusse 130 m² põrandapinda ja 3-kohalise internetipunkti.
Algul oli raamatukogu teenindada Õru algkool ja Valga sovhoosi territooriumil elavad inimesed. Unikülas asunud Kirovi kolhoosil oli oma raamatukogu. Oma raamatukogu oli ka kolhoosil Suur Oktoober, mis asus Kikkal kontori 20 m² suuruses toas. 1956. aastal liideti mõlema kolhoosi raamatukogud Õru raamatukoguga. 2001. aastal suletud Priipalu raamatukogust lisandus Õru raamatukokku 931 eksemplari kirjandust. Õru algkoolis tegutses laenutuspunkt kuni kooli sulgemiseni aastal 1971. Kui varasemate väikeste raamatukogude kadumise põhjuseks oli majandite liitmine, siis Priipalu raamatukogu sulgemise põhjusteks oli elanikkonna vähenemine ning raamatukogu seniste ruumide minek erakätesse.
2000 jõudis internetiühendus raamatukogusse. 2003 hangiti arvutiprogramm RIKS ning 2006. aasta jaanuarist mindi üle täielikule elektroonilisele laenutusele.

Juhatajad

 Aksel Sarv 1948–1952
Vaike Lehes (Perlova) 1952–1969
Reet Luik 1969–1975
Liivi Kokla 1975–1979
Tiina Pehme 1979–1981
Saima Puusepp (Niklus) alates 1981

Asendajad

Maia Rätsep
Kaie Männik
Aime Grossberg
Helgi Preedel
Liivi Allik
Katrin Jänes

Statistika

Statistika 2014. aasta seisuga
Kogud:13 644
Kasutajad: 148
Külastused: 3640
Laenutused: 9536
Töökohad: 1
Annika Tõnuri

Annika Tõnuri (26. veebruar 1961 Pärnu – 3. detsember 2009 Island, Heimaey) oli eesti ooperilaulja, pianist ja pedagoog.
Varao keel

Fonoloogia

Varao keeles on 10 vokaalfoneemi (5 oraalset ja 5 nasaalset) ja 11 konsonantfoneemi.
Laiarööpmeline soomusrong nr. 6

Tegevus Vabadussõjas

11. oktoobril 1919 alustasid Kalevlaste Maleva ja Soomusrongide Diviisi tagavarapataljon soomusrongide nr. 4, 5 ja 6 toetusel pealetungi Pihkva sihis. Ülesandeks nähti ette "vaenlast tema praegustest seisukohtadest välja lüüa ja teda üle Velikaja visata ja peale selle endisele liinile tagasi tulla". Operatsioon õnnestus täielikult. Vaenlase kaitsepositsioon murti laial rindel läbi ja vallutati rida külasid. Soomusrongide edasiliikumine oli aga takistatud põhjalikult purustatud raudtee tõttu, mille parandamine võttis aega.
5. novembril 1919 alustasid 2. diviisi 6. ja 7. polk, Katšanovi üksik pataljon, Soomusrongide diviisi kuuluv Kalevlaste Maleva ja diviisi tagavarapataljon soomusrongide nr. 2, 4, 5 ja 6 toetusel uut pealetungi, mis arenes üldiselt edukalt.
Detsembrikuu keskel anti 3. diviisi rinne üle lätlastele. Laiarööpmelise soomusrongi nr. 6, mis leitnant Kivi juhatusel kaitses Ramotskoje–Põtalovo raudtee suunda Kuprova jaama juures, vahetas välja Läti soomusrong.
Laiarööpmelise soomusrongi nr. 6 võitlejatest langesid Vabadussõjas reamehed Karl Käärik (17.10.1919) ja August Mihkelstein (19.10.1919). Vabadusristi II liigi 3. järguga autasustati reamees Kristjan Põhakot.
Kurtna mõis (Hageri)

Kurtna mõis (saksa keeles Kurtna) oli rüütlimõis Hageri kihelkonnas Harjumaal.
Mõisa omanikud olid Rehbinderid.
Brides In Bloom

Brides In Bloom on Eesti ansambel. Ansambel asutati 2003.